
"Nyugaton már megoldották?" A koronavírus-járvány hatása a futballhuliganizmusra Nyugat-Európában

A labdarúgás népszerűségét a futballhuliganizmus évtizedek óta beárnyékolja. A sporttal összefüggő erőszakos jelenségek valójában az ókor óta jelen vannak, azonban az elmúlt évek világjárvánnyal nehezített társadalma újra teret adott az agresszió labdarúgással kapcsolatos jogellenes megnyilvánulására.
A kutatásomban arra a kérdésre keresem a választ, hogy nőtt-e a futballhuliganizmus Nyugat-Európában a koronavírus-járvány után. Hat országban, Franciaországban, Németországban, Angliában, Olaszországban, Hollandiában és Svédországban vizsgáltam a rendelkezésre álló adatokat 2018. január 1-től 2022. október 30-ig. Ez idő alatt 208 olyan eseményt tártam fel, amely megfelel futballhuliganizmus fogalmának. Az eseményeket öt ismérv alapján részletesen elemeztem a meccs típusa, az esemény résztvevői, helye, ideje és az eszközhasználat szerint.
A kutatási kérdésemre azt választ kaptam, hogy a futballhuliganizmus növekedett a koronavírus-járvány után. Ezen felelül azt az eredményt kaptam, hogy 2021-ben és 2022-ben a stadionon belüli és nemzetközi mérkőzéseken történő erőszakos cselekmények aránya megnőtt. Megállapítottam továbbá, hogy a növekedés minden országban megfigyelhető volt, azonban nem azonos mértékben. Ezeknek a különbségeknek az oka, hogy megjelennek egyes országspecifikus motívumok. 



